DOI: 10.14457/cu.the.2013.912
title: พฤติกรรมการต่อเติมพื้นที่ใช้สอยบ้านเดี่ยวระดับราคา 5-8 ล้านบาท : กรณีศึกษา โครงการฮาบิเทีย ปัญญาอินทรา เฟส 2

description: จากการศึกษาข้อมูลเบื้องต้น พบว่า ผู้อยู่อาศัยในโครงการบ้านเดี่ยวมีการต่อเติมมากถึงร้อยละ 80 ซึ่งมีการต่อเติมทั้งโครงสร้างระบบก่ออิฐ ฉาบปูนและโครงสร้างระบบสำเร็จรูป ซึ่งการต่อเติมบ้านเดี่ยวโครงสร้างระบบสำเร็จรูปก่อให้เกิดปัญหาที่ค่อนข้างเป็นอันตรายและส่งผลเสียกับรูปลักษณ์ของผู้ประกอบการ สามารถแบ่งออกเป็น 4 ด้านหลัก ๆ คือ 1.ด้านโครงสร้าง 2.ด้านความปลอดภัย 3.ด้านมลภาวะ เสียง และอากาศ 4.ด้านความเรียบร้อย 5.ด้านภาพลักษณ์ของโครงการ ดังนั้นหากมีการต่อเติมบ้านระบบสำเร็จรูป จะมีอันตรายมากกว่า เนื่องจาก ใช้ผนังในการรับน้ำหนัก จึงมีข้อจำกัดค่อนข้างมาก ดังนั้น ผู้วิจัยจึงมีความสนใจเกี่ยวกับพฤติกรรมการต่อเติมของบ้านระบบสำเร็จรูป เพื่อลดปัญหาต่าง ๆ ให้น้อยลง การต่อเติมบ้านมีทั้งก่อนโอน และหลังโอน ซึ่งจะพบการต่อเติมก่อนทำการโอนในแปลงมาตรฐาน และต่อเติมทั้งก่อนและหลังโอน ในแปลงมุม จำนวนสมาชิกในบ้านแบ่งได้เป็น 2 กลุ่ม คือ กลุ่มแปลงมาตรฐานหรือครอบครัวใหม่ จำนวนสมาชิกโดยเฉลี่ย 2-4 คน และกลุ่มแปลงมุมหรือครอบครัวขยายเฉลี่ย 3-5 คน ส่วนใหญ่ประกอบอาชีพเป็นเจ้าของธุรกิจ ผลการสำรวจพบว่า บ้านแปลงมาตรฐานและแปลงมุมมีการต่อเติม 3 อันดับที่เหมือนกัน คือ อันดับ 1 ด้านหลังบ้าน อันดับ 2 ปิดโรงรถ และอันดับ 3 ด้านข้างบ้าน ลักษณะการต่อเติมมีการก่อผนังเป็นห้องในส่วนของห้องครัว ปิดโรงรถ และต่อเติมด้านข้างบ้าน เพื่อเป็นห้องนอน หรือห้องเอนกประสงค์ แต่การใช้งานของทั้ง 2 แปลงไม่เหมือนกัน แปลงมาตรฐานเป็นลักษณะครอบครัวใหม่ เน้นพื้นที่เพื่อรองรับการใช้สอยของลูกในอนาคต และแปลงมุมเป็นลักษณะครอบครัวขยาย เน้นพื้นที่เพื่อรองรับการเลี้ยงดูคนชราเพิ่มขึ้น และสาเหตุการต่อเติมพบว่าลักษณะพื้นที่ที่มีการต่อเติมเป็นไปตามลักษณะครอบครัว พื้นที่เล็กเกินไปไม่เพียงพอกับความต้องการของจำนวนสมาชิกที่เพิ่มขึ้น และในแปลงมุมมีการต่อเติมเพื่อตอบสนองความสะดวกสบายที่มากขึ้นของครอบครัวเพิ่มขึ้น และทำการต่อเติมเรื่อย ๆ จนเต็มพื้นที่ ข้อเสนอแนะ แบ่งได้เป็น 3 ด้าน คือ 1.ด้านโครงสร้าง คือ ความยาวเข็มควรมีดวามยาวที่เท่ากันของโครงสร้างเดิมและโครงสร้างใหม่ เพื่อป้องกันการทรุดตัวของดินที่ไม่เท่ากัน 2.ด้านวัสดุและพื้นที่ คือ (2.1) ลดวัสดุปูพื้นในส่วนปิดโรงรถให้เป็นคอนกรีตหยาบ ซึ่งจะช่วยลดต้นทุนการก่อสร้างและรองรับการต่อเติมได้มากขึ้น (2.2) เพิ่มขนาดในส่วนซักล้าง ที่เป็นส่วนที่มีปัญหารอยร้าวมากจึงควรปรับระดับให้เหมาะสมกับการใช้งานมากขึ้นคือ 25 ซม. (2.3) ปรับเปลี่ยนงานระบบมาตรฐานที่เตรียมไว้ คือ ตำแหน่งเครื่องซักผ้า ที่ถูกปรับมาไว้ด้านหลังบ้านเพื่อการใช้งานที่สะดวกขึ้น และก๊อกน้ำดีส่วนจอดรถ เมื่อทำการต่อเติมได้ถูกยกเลิกการใช้งาน ดังนั้น ตำแหน่งที่เหมาะสมของทั้ง 2 ตำแหน่ง คือ ตำแหน่งก๊อกน้ำดีและปลั๊กเครื่องซักผ้าควรอยู่ด้านหลัง และก็อกน้ำดีส่วนจอดรถควรปรับให้อยู่ด้านข้าง 3.ด้านแบบมาตรฐาน (3.1) ด้านหลัง ยกระดับพื้นอยู่ที่ระดับ 25 ซม. และเป็นโครงสร้างคานพร้อมกับตัวบ้าน ราคาค่าก่อสร้างอยู่ที่ 14,500 บาท (3.2) ปิดโรงรถเพื่อเป็นห้องนอนและห้องอเนกประสงค์ โดยการทำระดับพื้นภายใน 50 ซม. และมีห้องน้ำด้านใน สำหรับการต่อเติมเพื่อเป็นห้องนอน ค่าก่อสร้างโดยเฉลี่ยอยู่ที่ 400,000 บาท และไม่มีห้องน้ำเพื่อเป็นห้องอเนกประสงค์ ค่าก่อสร้างอยู่ที่ 350,000 บาท (3.3) ต่อเติมด้านข้างเพื่อเป็นห้องนอนและห้องอเนกประสงค์ โดยการยกระดับพื้นขึ้นมาเท่าระดับภายใน 50 ซม. และมีห้องน้ำด้านใน สำหรับการต่อเติมเพื่อเป็นห้องนอน ค่าก่อสร้างโดยเฉลี่ยอยู่ที่ 550,000 บาท และไม่มีห้องน้ำเพื่อเป็นห้องอเนกประสงค์ ค่าก่อสร้างอยู่ที่ 400,000 บาท